b'\n_START_ARTICLE_\nJanne Andresoo\n_START_PARAGRAPH_\nJanne Andresoo (kuni abiellumiseni Silvet; s\xc3\xbcndinud 14. augustil 1965 Tallinnas) on Eesti raamatukogundustegelane. Ta valiti 11. septembril 2008 Eesti Rahvusraamatukogu peadirektoriks ning astus ametisse 16. septembril 2008._NEWLINE_18. juunil 2013 valiti ta peadirektori ametisse tagasi ka teiseks ja 15. mail 2018 kolmandaks ametiajaks.\n_START_SECTION_\nHaridus\n_START_PARAGRAPH_\nHaridusteed alustas Janne Silvet 1972. aastal Tallinna 34. 8-klassilises Koolis. Selle l\xc3\xb5petamise j\xc3\xa4rel 1980. aastal asus ta \xc3\xb5ppima Viktor Kingissepa nimelisse Tallinna 20. Keskkooli, l\xc3\xb5petades 1983. aastal selle kooli 35. lennu. _NEWLINE_Aastatel 1983\xe2\x80\x931987 \xc3\xb5ppis ta Eduard Vilde nimelises Tallinna Pedagoogilises Instituudis raamatukogundust ja bibliograafiat. 18. juunil 1996 kaitses Janne Andresoo sama \xc3\xbclikooli sotsiaalteaduskonna infoteaduste osakonna juures magistrikraadi t\xc3\xb6\xc3\xb6ga "Erialateave Tallinna raamatukogudes"._NEWLINE_Hiljem j\xc3\xa4tkus Janne Andresoo haridustee Tallinna \xc3\x9clikooli Infoteaduste Instituudi doktori\xc3\xb5ppes, kuid \xc3\xb5pingud katkesid nominaalaja \xc3\xbcletamise t\xc3\xb5ttu.\n_START_SECTION_\nOrganisatsiooniline tegevus\n_START_PARAGRAPH_\nJanne Andresoo on alates 1988. aastast Eesti Raamatukoguhoidjate \xc3\x9chingu (ER\xc3\x9c) asutajaliige. Aastatel 2004\xe2\x80\x932006 oli ta ER\xc3\x9c juhatuse esimees. \xc3\x9chtlasi on ta olnud ER\xc3\x9c terminoloogiatoimkonna liige.\n_START_SECTION_\nHaridusalane tegevus\n_START_PARAGRAPH_\nAastatel 1987\xe2\x80\x931994 t\xc3\xb6\xc3\xb6tas Janne Andresoo Tallinna Pedagoogika\xc3\xbclikooli raamatukogunduse osakonnas lektorina. Ka hiljem luges ta p\xc3\xb5hit\xc3\xb6\xc3\xb6 k\xc3\xb5rvalt mitmeid aastaid samas \xc3\xbclikoolis loengukursust teavikute kirjeldamisest ning oli arvukate bakalaureuse- ja magistrit\xc3\xb6\xc3\xb6de juhendaja. _NEWLINE_Ta on juhendanud mitmeid \xc3\xbcli\xc3\xb5pilast\xc3\xb6id, mis on k\xc3\xa4sitlenud uute raamatukoguteenuste teoreetilisi ja praktilisi aluseid, n\xc3\xa4iteks Toomas Schvaki bakalaureuset\xc3\xb6\xc3\xb6d "Eelkataloogimine raamatukogu ja kirjastuse vahelise koost\xc3\xb6\xc3\xb6 v\xc3\xb5imalusena" (2001), Jaanus K\xc3\xb5utsi magistrit\xc3\xb6\xc3\xb6d "Eesti v\xc3\xb5rguv\xc3\xa4ljaannete arhiivi loomise p\xc3\xb5him\xc3\xb5tted" (2004) ja Krista Lepiku magistrit\xc3\xb6\xc3\xb6d "Tartu m\xc3\xa4luinstitutsioonide \xc3\xbchisportaali kontseptsioon" (2006)._NEWLINE_Janne Andresoo on lugenud regulaarselt loenguid 23. oktoobril 2006 Eesti Rahvusraamatukogus alguse saanud raamatukoguhoidjate kutsekoolituskursustel. \xc3\x9chtlasi oli ta aastatel 2006\xe2\x80\x932007 kutsekoolituse teise mooduli "Info- ja kommunikatsioonitehnoloogia rakendamine raamatukogudes" programmijuht.\n_START_SECTION_\nIsiklikku\n_START_PARAGRAPH_\nJanne Andresoo abikaasa on alates 1985. aastast kergej\xc3\xb5ustikutreener Sven Andresoo. Neil on t\xc3\xbctar.'